Eesti teater on rikastunud uue tugeva algupärandiga. Eile Draamateatris esietendunud Undusk-Kasterpalu "Boulgakoff" on etendus, mida peab nägema. Jätan etendusest vigade otsimise kriitikute hooleks - nendega oli ka Bulgakov omal ajal hädas - ise ütleksin ainult, et oli vägev teatrielamus. Kindlasti pole tegemist lihtsa tükiga, alltekste ja vihjeid on  selles sedavõrd palju, et enne teatrisse minekut oleks hea mõned Bulgakovit ja tema aega puudutavad raamatud läbi lugeda. "Meister ja Margariitast" ei saa loomulikult ka mööda. Vaimu ja võimu vahekord, vaimu võitlus nivelleerimise ja allasurumise vastu on teemad, mis on sama vanad kui inimkond. Seetõttu võib ennustada, et seda tükki võib edu oodata ka väljaspool Eestit. Nii et vastavad ministeeriumid ja fondid võiksid selle tüki mõnda suuremasse keelde - inglise ja vene keelde näiteks - tõlkimiseks juba  ettevalmistusi hakata tegema.